Papersnake/gushiwen huggingface dataset:
贾谊论
苏轼（宋代）

非才之难，所以自用者实难。惜乎！贾生，王者之佐，而不能自用其才也。

夫君子之所取者远，则必有所待；所就者大，则必有所忍。古之贤人，皆负可致之才，而卒不能行其万一者，未必皆其时君之罪，或者其自取也。

愚观贾生之论，如其所言，虽三代何以远过？得君如汉文，犹且以不用死。然则是天下无尧、舜，终不可有所为耶？仲尼圣人，历试于天下，苟非大无道之国，皆欲勉强扶持，庶几一日得行其道。将之荆，先之以冉有，申之以子夏。君子之欲得其君，如此其勤也。孟子去齐，三宿而后出昼，犹曰：“王其庶几召我。”君子之不忍弃其君，如此其厚也。公孙丑问曰：“夫子何为不豫？”孟子曰：“方今天下，舍我其谁哉？而吾何为不豫？”君子之爱其身，如此其至也。夫如此而不用，然后知天下果不足与有为，而可以无憾矣。若贾生者，非汉文之不能用生，生之不能用汉文也。

夫绛侯亲握天子玺而授之文帝，灌婴连兵数十万，以决刘、吕之雌雄，又皆高帝之旧将，此其君臣相得之分，岂特父子骨肉手足哉？贾生，洛阳之少年。欲使其一朝之间，尽弃其旧而谋其新，亦已难矣。为贾生者，上得其君，下得其大臣，如绛、灌之属，优游浸渍而深交之，使天子不疑，大臣不忌，然后举天下而唯吾之所欲为，不过十年，可以得志。安有立谈之间，而遽为人“痛哭”哉！观其过湘，为赋以吊屈原，萦纡郁闷，趯然有远举之志。其后以自伤哭泣，至于夭绝。是亦不善处穷者也。夫谋之一不见用，则安知终不复用也？不知默默以待其变，而自残至此。呜呼！贾生志大而量小，才有余而识不足也。

古之人，有高世之才，必有遗俗之累。是故非聪明睿智不惑之主，则不能全其用。古今称苻坚得王猛于草茅之中，一朝尽斥去其旧臣，而与之谋。彼其匹夫略有天下之半，其以此哉！愚深悲生之志，故备论之。亦使人君得如贾生之臣，则知其有狷介之操，一不见用，则忧伤病沮，不能复振。而为贾生者，亦谨其所发哉！
扫雪
乾隆（清代）

扫雪必行赏，仆台早候之。
未成分寸际，那可饰装为。
今日素真积，培林泽倍滋。
天思诚赐我，分惠亦其宜。
贝宫夫人
李贺（唐代）

丁丁海女弄金环，雀钗翘揭双翅关。
六宫不语一生闲，高悬银榜照青山。
长眉凝绿几千年，清凉堪老镜中鸾。
秋肌稍觉玉衣寒，空光贴妥水如天。
道临川按阅兵将钱巽叔侍郎赋诗次其韵三首 其二
李纲（宋代）

酷暑脩途起戴星，恨无鹏翼激鲲溟。折冲未论攘无敌，假道何妨小勒兵。

试使触铙齐作止，敢言旗帜益精明。三军酺醵皆呼舞，赖有贤侯守郡城。
见本路赵府判二绝 其二
何梦桂（宋代）

半生白发老南州，一见屏星万户侯。归去山中诧猿鹤，浪歌白石饭黄牛。
师伯浑自通义来且出诗一轴为之喜甚奉简短作
晁公溯（宋代）

通义固多贤，我昔守此邦。
不肯入城府，私独敬老庞。
今谁念我去，帐空列麾幢。
感子能远来，香醪发春缸。
共登烟雨楼，相对云雾窗。
赠贻诗五字，何啻璧一双。
词源极峻洁，石齿漱琮琮。
惊怪得尔清，中有玻璃江。
醉中纪事题辰州净因寺
廖行之（宋代）

山城春半时，底事风作恶。
小隐杜书帷，暗想花萧索。
命驾访林薮，寻芳到丛薄。
漫山粲百英，随分有余乐。
萦回度城阴，徙倚步禅阁。
山僧正斋余，茗椀快新瀹。
壁间有佳句，一诵喜且愕。
登堂陈杯盘，痛饮自谐谑。
新诗恣赓酬，郢匠成妙斲。
忘机物不疑，屋山下乌啄。
松风动豪气，号怒响林壑。
顾我亦楚狂，高兴复谁托。
挥毫属同游，聊共题新垩。
西子妆慢
张炎（宋代）

寓罗江，与罗景良野游江上。绿阴芳草，景况离离，因填此解。惜阴谱零落，不能倚声而歌也。

白浪摇天，青阴涨地，一片野怀幽意。杨花点点是春心，替风前、万花吹泪。遥岑寸碧。有谁识、朝来清气。自沈吟、甚流光轻掷，繁华如此。

斜阳外。隐约孤村，隔坞闲门闭。渔舟何似莫归来，想桃源、路通人世。危桥静倚。千年事、都消一醉。谩依依，愁落鹃声万里。
以蜀纸端砚寄仙芝
钱惟演（宋代）

腻茧裁邛部，苍崖映越溪。
展时云冉冉，呵久露凄凄。
平滑逾鹅云，精钢类褭蹄。
轻于汉宫縠，碧似夏王圭。
钿轴聊闲卷，银鉤且醉题。
即时封密诏，别有武都泥。
春旱既甚祷祈未应小园即事
文彦博（宋代）

渴望甘膏苏旱岁，日趋祠庙罄虔祈。春风也解相欺罔，鼓扇杨花学雪飞。
题积石
张涣（明代）

天上黄河天际通，凿山原有此山头。两崖丹峭千寻壁，一带横看万里流。

昼夜风雷恣喷薄，古今日月与沉浮。追游漫有穷源兴，欲向昆仑问十洲。
静夜对月有怀故人
张元凯（明代）

朔雁来高天，山桂落清夜。所思万里人，只在明月下。
反禽言二首 其二
赵蕃（宋代）

禦雨无过以瓦为，古人朴直致君辞。我今闭户疏还往，滑滑从深三尺泥。
老马
陆游（宋代）

贫家畜老马，枯萁风雨噍。本非百金产，安用三品料。

马固忘华百，士亦安蓬藋。两穷适相遭，万事付一笑。

少游御款段，作计无此妙。可怜杜陵翁，妄想追风骠。
太平山读书寄城中诸友
赵师秀（宋代）

野人无别事，故得坐空林。
黄卷还铺日，青莲未悟心。
铎音山殿静，萤影石池深。
不敢邀芳屣，因闲傥一寻。
荆门惠泉
苏洵（宋代）

古郡带荒山，寒泉出西郭。
嘈嘈幽响远，衮衮清光活。
当年我少年，系马弄潺湲。
爱此泉旁鹭，高姿不可攀。
今逾二十载，我老泉依旧。
临流照衰颜，始觉老且瘦。
当时同游子，半作泉下尘。
流水去不返，游人岁岁新。
澹山岩
沈辽（宋代）

昔造阳羡二洞天，我生已当谢人间。尔来投裔亦无事，澹山岩下欣跻攀。

群峰驾肩来，江水会前湾。灵气绦洞口，夐如宝陁山。

辇道转西升，斗入初无艰。翡翠凿穹庐，略与天相弯。

宽广容万席，清润非人寰。东南豁阳明，仰视如含环。

青萝傅乔木，亦有败叶黫。造化遗玉像，其人清且闲。

巧工或可为，谁能陟巅颜。秦时隐君去成仙，空留石床水云般。

药炉不复九霞覆，唯馀渥赭繁茅菅。至行禅师化巨蟒，好事太守驱群顽。

崇坛峭罅皆可蹑，三穴旁出门无关。壁间玉乳化为石，何术可煮完衰孱。

恨无仙骨空盘桓，欲留未可终当还。仆夫告余趣归驭，落日西下云斑斑。
同武平一员外游湖
储光羲（唐代）

竹吹留歌扇，莲香入舞衣。前溪多曲溆，乘兴莫先归。
长沙感事寄黄军门 其一
谭钟钧（清代）

遍上流民郑侠图，疮痍莫补叹迂儒。关中戎幕皆吟侣，海内诗才半酒徒。

金粉红颜牵傀儡，沙场碧血染珊瑚。缁衣一领尘污厚，兀对残镫碎唾壶。
独醉
元稹（唐代）

一树芳菲也当春，漫随车马拥行尘。

桃花解笑莺能语，自醉自眠那藉人。
少年子
释行海（宋代）

紫陌香尘逐马蹄，玉箫声里看花开。
绿衣鹦鹉臙脂嘴，一百金钱买得来。
春日閒居
周端臣（宋代）

自笑春来纵酒狂，信缘无定恣寻芳。杯中似蚁浮来绿，瓮里如鹅脱下黄。

花底枕琴迷洞府，溪边濯足忆沧浪。一从禁阁辞荣后，不复乘云入帝乡。
题新庵壁间
赵蕃（宋代）

道人庭宇知何有，几个修篁一树梅。
说似庵门莫深闭，断无俗客此间来。
宿光林怀少章
李弥逊（宋代）

烟断伽蓝欲报昏，竹梢风雨乱纷纷。
悬知借枕山腰舍，魂梦已随超化云。
送曲江知县赵节推
余靖（宋代）

命将久征蛮，骚然数载间。
一言巢穴破，千里鼓旗闲。
刀盾无私蓄，耕桑有复还。
华胥引 其二 春宵月下忆远，仍用前韵
易顺鼎（清代）

离鸾院落，月浸柔天，绿春如湿。钏响荒唐，梦中记起松腕白。

十年清夜吹箫，向垂杨江国。带露敲扉，睡莺花上惊立。

帘影摇镫，肯话我生平疏逸。沉沉小叹，多恐凉蟾听得。

便趁一丝香雾，到高楼西北。冰透相思，余寒尚在衫色。
宿虎丘
郑起（宋代）

到晚归不去，因而此宿休。
云深千古寺，月冷一天秋。
崖裂池如束，天虚塔欲浮。
最宜初日上，高处看烟收。
杜仲高相遇约李尉
戴复古（宋代）

胸中无地著尘埃，有我唯堪把酒杯。苦恨好山移不得，生憎俗客去还来。

秋风吹老东篱菊，春信搀开北岭梅。管领风光须我辈，急吹短笛棹船回。
寄赠华阳洞隐者
刘汶（元代）

一日书成四海传，华阳始信有儒仙。神交弘景吹笙夜，心在留侯辟谷年。

重碧拈春瓢贮月，硬黄临帖研分泉。山中物色清无限，便拟凌云到洞天。
次韵文潜立春日三绝句 其二
黄庭坚（宋代）

谁怜旧日青钱选，不立春风玉笋班。传得黄州新句法，老夫端欲把降幡。
游通天岩
李朴（宋代）

春烟澄霁色，杖策出郊坰。叠嶂浮空翠，孤云罨断青。

燕衔泥作垒，僧结草为亭。万树山风里，钟声下界听。
阆州东园十咏·花坞
文同（宋代）

缭绕穿红萼，烂斑踏紫苔。
谁将锦步障，端为使君开。
资国山口石桥
强至（宋代）

前日枯槎接断溪，今朝白石跨完堤。
牧儿静立牛磨角，诗客闲惊马驻蹄。
涧雨涨来流浅濑，山风扫过断纤泥。
十家岂乏相如辈，当有人从柱上题。
黄士奇沿檄送其双亲归闽以诗送之
李昴英（宋代）

佳哉茂士颇圆机，频到萧斋对尘挥。
官长见知因职业，人生最乐有庭闱。
东山至宝身当惜，伯玉中年力去非。
一事说来真可敬，来装罄矣货金归。
句
赵宗万（宋代）

斗悬金印心难动，屏列春山眼暂开。
和苏著作麻姑十咏·鲁公颜
李覯（宋代）

他人工字书，美好若妇女。
猗嗟颜太师，赳赳丈夫武。
麻姑有遗颜，岁月亦已古。
硬笔可破石，镌者疑虚语。
惊龙索雷斗，口唾天下雨。
怒虎突围出，不畏千强弩。
有海珠易求，有山玉易取。
唯恐此颜坏，此书难再覩。
安得同宝镇，收藏在天府。
自非大祭时，莫教凡眼觑。
偈颂一百零九首
释可湘（宋代）

十方国土中，惟有一乘法。
如何是一乘法，梅雨过，
芰荷香，薰风殿阁生微凉。
己亥杂诗 其四十五
黄遵宪（清代）

长恨古人吾不见，又疑诸史半欺谩。女王铜镜委奴印，亲手摩挲对面看。
中秋前二夕钓雪舟中静坐二首
杨万里（宋代）

月到南窗小半扉，无灯始觉室生辉。
人间何处冰壶是？身在冰壶却道非。
寄题袁机仲侍郎殿撰建溪北山四景 其二 冰壶阁
杨万里（宋代）

竹国风世界，梅兄雪友朋。地清无可比，且道玉壶冰。
绍兴以后祀五方帝六十首
佚名（隋代）

赫赫神游，周流八极。
德声上闻，于焉来格。
不腆酒朵，用伸悃愊。
神其歆之，民用乡德。
空屋见桃花
何景明（明代）

山桃空屋里，转徙未还家。独有春风到，犹开满院花。
出迟
吴融（唐代）

园密花藏易，楼深月到难。酒虚留客尽，灯暗远更残。

麝想眉间印，鸦知顶上盘。文王之囿小，莫惜借人看。
清平乐 题琐窗明月图
曹景芝（清代）

枣花帘捲。一片清光满。悄对姮娥肠欲断。只恨琐窗天远。

自怜命薄如云。知心更有何人。辜负团圞明月，夜深无限销魂。
建府戊午鹿鸣宴
叶梦鼎（宋代）

黄堂燕衎盛衣冠，人道魁星照建安。
多士权衡推月旦，一番桃李属春官。
升歌鸣鹿陪樽俎，好与溟鹏插羽翰。
发策致身须正学，功名久远要人看。
园中偶题
陆游（宋代）

春深无处不春风，数树桃花乃尔红！莺蝶纷纷自常事，不应也著白头翁。
食笋二首 其二
李之仪（宋代）

疏帘不碍日，缺甃宛如塘。默坐千名佛，忘形一炷香。

卷中贪味永，镜里任颜苍。饮后才推枕，逡巡又夕阳。
留题大防山孔水
耶律铸（宋代）

尾闾寒泄碧云浆，谁动霓裳混渺茫。惬意玉龙深酿雨，纵游赪鲤静喷香。

流通瑶水明霞近，洞接桃源白日长。相得群仙情未切，又抛花片赚刘郎。
惜红衣（寄弁阳翁）
李莱老（宋代）

笛送西泠，帆过杜曲。昼阴芳绿。门巷清风，还寻故人屋。苍华发冷，笑瘦影、相看如竹。幽谷。烟树晚莺，诉经年愁独。

残阳古木。书画归船，匆匆又南北。苹洲鸥鹭素熟。旧盟续。甚日浩歌招隐，听雨弁阳同宿。料重来时候，香荡几湾红玉。
次韵夏日
陈师道（宋代）

江上双峰一草堂，门闲心静自清凉。
诗书发冢功名薄，麋鹿同群岁月长。
句里江山随指顾，舌端幽眇致张皇。
莫欺九尺须眉白，解醉佳人锦瑟傍。
病中作
陆游（宋代）

床席呻吟里，衡茅隐约中。
空兴年往叹，未著日新功。
世远言犹在，身危道岂穷。
但能无愧怍，天地本来公。
九日抵武安县徘徊店
张翥（元代）

水落衡漳急，川回上党高。流年秋忽忽，行路日滔滔。

山市人多瘿，沙沟地不毛。村墟欣有菊，小驻为持醪。
观音莲
管讷（明代）

不假淤泥一点栽，五铢衣似藕丝裁。碧云幢下分明见，白月轮中自在开。

根向旃檀新植得，种疑鹦鹉旧衔来。当知五十三参外，示现应须有善财。
颂古一百首
释智愚（宋代）

烈焰澜翻为说时，百千诸佛尽攒眉。
梵音深远难明辨，只许韶阳雪老知。
直𨽻总督方观承奏报保定得雨
弘历（清代）

雨足馀愁为保阳，均沾幸得阅来章。载咨方伯休称庆，致此吾犹愧未遑。
使辽回竟恭敏李公席上作
王钦臣（宋代）

穹庐三月已淹留，白草黄云见即愁。满袖尘埃何处说，李家池上海棠洲。
日西
王安石（宋代）

日西阶影转梧桐，帘卷青山簟半空。
金鸭火销沈水冷，悠悠残梦鸟声中。
放船
杜甫（唐代）

送客苍溪县，山寒雨不开。直愁骑马滑，故作泛舟回。

青惜峰峦过，黄知橘柚来。江流大自在，坐稳兴悠哉。
梅花引·耨银云
余观复（宋代）

耨银云，锄璧月，
栽得寒花寄愁绝。阳和一点来天要，
春满江南谁漏泄。珊瑚作树玉为肤，
沉水熏香檀吐屑。野桥横，
寒涧洁，斜梢舞破屋角烟，
老树压残墙角雪。风流不肯王谢俦，
孤高尚笑夷齐劣。萧然与俗最无缘，
此语难明向谁说。绝爱西湖君，
暗香浮动月黄昏。亦爱东坡老，
竹外一枝斜更好。二仙去矣花寂寥，
着语压花花不倒。谁能淡笔传其真，
谁能楚语招其魂。参横月落兴未了，
三叫花神闻不闻。花影摇摇情默默，
冷透吟脾醒醉魄。问渠桃李岂知春，
西抹东涂受春役。自然香，
无色色。谯楼角动霜初飞，
萧寺钟鸣天欲白。披衣绕遍树头行，
判断人间风月国。
二月十八日过邑有感二首
陈著（宋代）

说著时难心自寒，斜阳焦土更无边。
故家空梦莺花地，残户不无蚕麦天。
造物未应终绝物，今年莫省是何年。
郁攸独免侵乡校，也向斯文要结缘。
蒲圻道中遇雪二首
王炎（宋代）

天惨云垂地，风寒雪塞涂。
骤看花满眼，己觉粟生肤。
冷屋无鸣漏，冰枝有立乌。
马寒如}蝟缩，行役厌驰驱。
小重山　饮张祖望从野堂
沈谦（清代）

细草如烟野渚平。草中云突兀、是秦亭。小堂开处日初晴。

花满是，新竹叫残莺。

邀客坐吹笙。美髯都化雪、不须惊。黄河天上赋新成。

堪下酒，试诵与侬听。
对月简全真
赵蕃（宋代）

对月重兹夕，吟风尚昔怀。
思君兼野水，恨我局空阶。
意向元相似，言谈自莫谐。
忽思成简寄，还觉费安排。
饮药房陈户山居分韵得閤字
林尚仁（宋代）

常人厌寂寥，隐士畏喧杂。山居主人百好无，终日哦诗闭书閤。

主本山中人，心事亦颇合。杖藜约客行幽深，来扣吟扉坐陈榻。

不叙寒暄说晚唐，满座春风屡倾榼。霜晴沙路软如泥，谷鸟相呼声自答。

花时不饮空白头，世味由来如嚼蜡。祇怜无梦化作蝴蝶飞，绕尽百花深处日千匝。
题袁惟武鹰熊图
何景明（明代）

林良画笔真绝伦，苍鹰玄熊俱有神。白头翁鸟更相共，毛羽遥看欲飞动。

空山古林霜色高，秋天骨势何其豪。猛气应知万鸟避，威风顿使群狸号。

画史当年元有意，袁君意气还相似。执节宁辞皓首心，承家况是青云器。

图龙写凤皆可羞，此幅未许千金酬。世间玩物不足贵，要见英雄到白头。
满庭芳（赏梅）
秦观（宋代）

庭院余寒，帘栊清晓，东风初破丹苞。相逢未识，错认是夭桃。休道寒香波较晚，芳丛里、便觉孤高。凭阑久，巡檐索笑，冷蕊向青袍。

扬州，春兴动，主人情重，招集吟豪。信冰姿潇洒，趣在风骚。脉脉此情谁会，和羹事、且付香醪。归来后，湖头月淡，伫立看烟涛。
又寄题陟屺寺
司马光（宋代）

郑南峰下寺前轩，反景分明见渭川。
为报十年容易别，於今愁悴不如先。
唐多令 道中二十二岁初度志感，时九月五日
易顺鼎（清代）

落拓少年场。吴钩锦带装。叹人生、苦恋他乡。今夜鸿天烧烛了，能几日，便重阳。

万感比秋长。谁家正酒香。借东篱、自寿何妨。我与黄花同样命，消受得，者般霜。
与王巡检
释印肃（宋代）

佛法从来付宰臣，今朝已遇大心人。
透明幻住超生灭，鉴物无私佑圣庭。
往回临安口号八首 其一
苏泂（宋代）

高丽寺里访诗僧，懒上湖船独自行。行到寺前人迹少，不知傍有白云迎。
题萧曙所藏曾同可画水四首 其三
刘崧（元代）

轻涛暗浪互奔驱，极浦苍烟澹有无。欲采白蘋愁日暮，一帆秋雨过南湖。
陇右送韦三还京
钱起（唐代）

春风起东道，握手望京关。柳色从乡至，莺声送客还。

嘶骖顾近驿，归路出他山。举目情难尽，羁离失志间。
柳梢青 其一 七夕
刘镇（宋代）

乾鹊收声，湿萤度影，庭院秋香。步月移阴，梳云约翠，人在回廊。

醺醺宿酒残妆。待付与、温柔醉乡。却扇藏娇，牵衣索笑，今夜差凉。
赠国信毕少卿
文彦博（宋代）

邺下常推七子才，兔园宾客重邹枚。三千里外出疆去，四五年前点顿来。

将幕未归惭老大，使旃重到喜追徘。朔风不度龙沙远，只向云中讲信回。
蓝田溪与渔者宿
钱起（唐代）

独游屡忘归，况此隐沦处。
濯发清泠泉，月明不能去。
更怜垂纶叟，静若沙上鹭。
一论白云心，千里沧州趣。
芦中野火尽，浦口秋山曙。
叹息分枝禽，何时更相遇？
林正惠公挽词
楼钥（宋代）

凛凛古循吏，堂堂真巨公。
死生忘度外，邪正烱胸中。
忧世心诚切，筹边事已空。
龟潭山下水，流庆与无穷。
晚步
丘葵（宋代）

片月黄昏挂客愁，杖藜间过水西头。
婵娟正喜临清沼，菡萏无端枕碧流。
入暮江山浑似画，向南门巷已先秋。
稻田尽处为沧海，时见乘风万斛舟。
送按突起魏经历
王义山（宋代）

公论难磨口似碑，肯将虚誉博人诗。
心常近厚元非弱，职在详刑安忍施。
两载依然如始至，一廉岂是要人知。
怕闻驄马骑将去，惹起西人无限思。
宛在堂落成，示刘惠亭刘步侯
沈瑜庆（清代）

重见西湖水接天，还将余润溉多田。公孙旧德稽图志，鹾尹常平索社钱。

未信风流无嗣响，何曾宾客减当年。雌雄杭颍吾何敢，秋菊寒泉荐水仙。
由上元宫之赵公山访丈人村
黄合初（清代）

云烟面面出层峦，结伴寻幽叩石坛。水送桃花溪几曲，苔封石室路千盘。

未逢常偓心先醉，欲仿荆关下笔难。咫尺会须凌绝顶，相逢一笑海天宽。
伤寿伯茀仲茀
郑孝胥（清代）

三年伏处绝艰辛，赴死终伤志未伸。四海朋交俱失望，一门兄弟自成仁。

高林奋笔倾酸泪，张卓函书带战尘。莫怪褒忠殊不及，朝衣东市是何人？
重经冯家旧里
唐彦谦（唐代）

冯家旧宅闭柴关，修竹犹存潏水湾。

应系星辰天上去，不留英骨葬人间。
中秋微月和彭水赵文卿韵
阳枋（宋代）

剩雨顽云乍解围，清光此夜拟依稀。天工不许厌厌饮，月姊终悭皎皎辉。

离合随缘都是乐，阴晴任理两忘机。谢君好语无貂续，题拙惭随赵璧归。
杂感三首 其一
王昊（清代）

直北长河日夜流，宣房遗迹总堪愁。黄旗万舸喧淮口，白马千家哭汴州。

筑岸已迁都水使，转筹谁是富民侯？可怜璧马虚沉外，不救南方赤地忧。
和都运判院韵辄记即事 其四
张孝祥（宋代）

便建油幢上木天，棠阴元不用蒲鞭。南州小试调元手，国步多难政要贤。
次杨拱辰韵兼简冯当可刘韶美
郭印（宋代）

穷居罕人事，来往断交亲。
粗安鹪鹩居，靡求尺蠖伸。
坐看柴门外，日飞车马尘。
谁能学桔槔，俯仰更随人。
况今世道丧，风俗已浇淳。
为民非野鹿，作吏无古循。
太仓五斗粟，食之愧高旻。
故人善处我，儒官饱常珍。
风月即侪侣，诗书乃比邻。
隤然一室中，浩气横八垠。
刘郎晚相遇，放旷如逐臣。
素心日倾倒，吟啸乐天真。
粃糠嵇阮辈，自号葛天民。
马曹似是耳，宁畏官长嗔。
墨池子杨子，风流吾里仁。
偶来官一邦，眉端喜津津。
抵掌论进修，德业须竞辰。
有时相就饮，幕天地为茵。
冯君十年别，龙鹄迹久陈。
邂逅果山底，一见两脚踆。
初来梅萼吐，欲去柳眉颦。
平生知识多，斯人罕其伦。
我今亦西矣，筇竹访峨岷。
凭谁与之俱，足跣头不巾。
刘郎归既趣，杨子任方新。
从兹遂分手，三秋敌昏晨。
所期各精炼，加餐戒五辛。
他时共相见，两颊桃花春。
唐舍人挽词
楼钥（宋代）

夷路方驰辔，甘泉喜问津。
庙廊平日志，露电百年身。
搯掌虽多恨，为箕自有人。
发棠阴德在，阳报质苍旻。
谒周濂溪先生祠
邓云霄（明代）

古祠即旧宅，门径清如水。欲识濂溪心，池中白莲是。

来寻孔颜乐，自觉风月美。吟弄意不穷，咏归兴难已。

陶陶扫静室，一悟无极理。
酬微上人
齐己（唐代）

古律皆深妙，新吟复造微。搜难穷月窟，琢苦尽天机。

晚桧清蝉咽，寒江白鸟飞。他年旧山去，为子远携归。
和孙伟卿杂言十章 其十
陈傅良（宋代）

人事尽乡曲，田租了王官。独于大海枯，不改古井寒。
古意二首 其一
宋登春（明代）

妾意如幽兰，日远自馨香。郎心如明月，夜夜灭清光。
【中吕】十二月过尧民歌_静惨惨烟霞
未知作者（元代）

静惨惨烟霞岭外，响潺潺涧水桥西。光灿灿银河倒泻，高耸耸碧玉盘堆。满
山满树幽微景致，锦模糊一带屏围。更有紫藤花青竹笋蕨芽肥，兀良只见黄芦岸
白渡绿杨堤。香拂拂几株梅树傍疏篱，红灼灼数枝桃杏出柴扉。哎！云笛，云
笛，闲拈月下吹，不羡他浮名利。
一个青鸦鸦门栽五柳，一个虚飘飘海内云游。一个翠巍巍深山隐迹，一个响
潺潺渭水垂钩。都弃了金章紫绶，倒大来散诞消遥。一个未央宫钝剑锯了咽喉，
一个晋家宫分明五车休。一个乌江岸饮气自挥了头，一个大梁王彭越醢了尸首。
公侯，功名甚日休？枉了干生受。
看看的相思病成，怕见的是八扇帏屏。一扇儿双渐小卿，一扇儿君瑞莺莺。
一扇儿越娘背灯，一扇儿煮海张生。一扇儿桃源仙子遇刘晨，一扇儿崔怀宝逢着
薛琼琼。一扇儿谢天香改嫁柳耆卿，一扇儿刘盼盼昧杀八官人。哎！天公，天公，
教他对对成，偏俺合孤另。
和魏衍同游阻风
陈师道（宋代）

旧说春风亦世情，不应作意断人行。
绝须一怒催新句，更可多人促短生。
胜日著忙端取怪，妙年得此未须惊。
悬知出处非吾事，已复星河烂漫晴。
娄东园雅集分韵得两字
马麟（元代）

步出东郭门，曦车籋云上。园容媚婵娟，海色射泱莽。

老仙瀛洲来，铁笛旧逸响。好鸟啼木末，惊起飞两两。

珍图杂缃帙，于焉得真赏。清驩信浃洽，閒情足萧爽。

归欤掩关坐，俗驾毋劳枉。
至後入城道中杂兴十首
杨万里（宋代）

至後寒梅未苦繁，腊前暖蝶已偷还。
隔林日射池光动，碎却池中倒影山。
二鲜于君以诗文见寄作诗为谢
苏轼（宋代）

我怀元祐初，圭璋满清班。
维时南隆老，奉使独未还。
迂叟向我言，青齐岁方艰。
斯人乃德星，遣出虚危间。
（司马温公谓轼曰：子骏福星也，京东人困甚，且令往彼。
）召用既晚矣，天命良复悭。
一朝失老骥，寂寞空帝闲。
至今清夜梦，枕衾有余潸。
喜闻二三子，结发师闵颜。
高论倾河汉，清诗鸣珮环。
遥知三日雪，积玉埋崧山。
谁念此幽桂，坐蒙榛与菅。
故人在颍尾，投诗清泠湾。
喜乐功成招范至能入诗社
马先觉（宋代）

燕国将军善主盟，新封诗将一军惊。
范家老子登坛后，鼓出胸中十万兵。
龟山
苏轼（宋代）

我生飘荡去何求，再过龟山岁五周。
身行万里半天下，僧卧一庵初白头。
地隔中原劳北望，潮连沧海欲东游。
元嘉旧事无人记，故垒摧颓今在不。
（宋文帝遣将拒魏太武，筑城此山。
）
颂古三首
释宝印（宋代）

学佛人人被佛瞒，拨尘见得几何般。
狂风卷地云吹散，独立栏干宇宙宽。
偶书三首
张耒（宋代）

秋阴漫漫几千里，赤壁矶前天接水。
连樯接舵不复行，老鱼擘波时出戏。
黄橙紫栗收如积，青钱买酒不堪惜。
北人岁久厌南餐，山边有路何时还。
山友辞 不如归去
王质（宋代）

不如归去，不如归去，花稠草繁胡不住。春山春林烟日暮，山花惨悽无意绪。

溪可饮，林可啄，饮啄甘香且为乐。呜呼此友兮勿渝约，月明满野松毬落。
园中晚兴
陆游（宋代）

世故谁能必？书生妄自期。
年光卷中过，心事鬓边知。
零落花随水，轮囷笋突篱。
晚晴山尽出，徙倚独移时。
安挥使惠靴兼诗见赠因韵奉谢
林光（明代）

谁念柴桑赤脚人，江门情绪盎如春。山村有酒虽堪典，争得烟霞步步新。
崧高行上周密使寿
许及之（宋代）

银潢快泻天无声，秋光漾出圆蟾明。玉关晏眠柝不惊，筹帷坐蟾万里情。

健儿饱食细柳营，猛将思奋抚剑鸣。摘试一二来帝京，表里百万皆精兵。

此时崧岳风更清，寿酒消得如渑倾。天子神武恢八弦，一贤制难真长城。

鸿钧对斡三阶平，珠连五纬荐玑衡。天开地辟霖雨成，中书之考远作程。

回视万卷纷拿撑，一编自足垂勋名。书生脑脂眯短檠，莫耶挂壁吼长鲸。

相公办取崧高行，不惜携之上峥嵘。
贺皇太子九月四日生辰十首
杨万里（宋代）

少阳拜赐太阳旁，黄菊红萸满寿觞。
阳德重重在初四，不须九日是重阳。
登报恩塔作书陆雨庄册子后
薛宁廷（清代）

雄都峙南戒，陟历妨夏炎。缥缈想高际，远眺穷毫纤。

散步出近想，绀塔铃语檐。拔地石笋峭，溜雨天花黏。

支撑仗调御，超忽惊蜚廉。上绝飞鸟飞，下有潜虬潜。

粤建自永乐，竭府供庄严。长干仿阿育，报母追嵫崦。

辇石万牛重，鞭血千夫歼。转轮斗般巧，卓笔称蒙铦。

螺房寄诘屈，蜃窗眩回瞻。江流细如线，钟阜清于帘。

臂钏抱城堞，恒沙攒市阎。混茫元气浮，孤迥晨光暹。

九层仅得七，足力谁能添。险作堕枝鹊，因此登竿鲇。

轻命总穷薄，稽礼惩危阽。百千万亿身，一笑花同拈。

小憩话兴废，指画哦吟兼。不食武昌鱼，江东归紫髯。

六代何草草，冬乌夏之蟾。颇亦崇象教，乞波罗蜜甜。

奢淫召兵燹，何以宁苍黔。皇图今无外，东鲽随西鹣。

越裳涂所经，相风兹其占。高生辩而裁，王子文而谦。

百闻证一见，不啻翻邺签。维时盛霖潦，远水铺白盐。

高田化沮洳，低禾横漫淹。阻圩悔捧士，不获胡腰镰。

斗增故乡思，安得斯民恬。归来或问讯，吾舌牢生钳。

聊费少楮墨，能者当予砭。陆郎索我书，嗜痂心未厌。

振笔了急逋，抵合浮图尖。
感兴五首 其一
欧阳修（宋代）

奉祠严秘馆，摄事罄精诚。岁晏悲木落，天寒闻鹤鸣。

念昔丘壑趣，岂知朝市情。弱龄婴仕宦，壮节慕功名。

多病惭厚禄，早衰叹馀生。未知犬马报，安得遂归耕。
登乐游原寄司封孟郎中卢补阙
羊士谔（唐代）

爽节时清眺，秋怀怅独过。神皋值宿雨，曲水已增波。

白鸟凌风迥，红蕖濯露多。伊川有归思，君子复如何。
孔周翰挽词三首
孔武仲（宋代）

循吏今之选，皇华使者轺。
关河初异路，巾笏偶同朝。
急景催迟莫，清魂返泬寥。
一哀惭不达，生理故风飙。
还家二绝 其二
赵蕃（宋代）

竹因易叶听风吹，入屋穿窗纵所之。我亦闭斋愆扫溉，渠因投隙遂纷披。
坐进堂
曾几（宋代）

茅宇净扫地，竹炉深炷香。
一枝藤倚壁，六尺簟敷床。
门掩人声寂，帘垂昼景长。
跏趺便终夕，端不负兹堂。
和熊叔雅四咏·石峰春霭
刘子翚（宋代）

寒山远欲无，春在冥蒙处。
何如扫浮阴，尽放焦嶢露。
南山十二咏集古 其九 华果柴
程敏政（明代）

傍岩依树结檐楹，五月榴花照眼明。

地僻寻常来客少，偶逢樵者问山名。
陆莲庵
苏轼（宋代）

何妨红粉唱迎仙，来伴山僧到处禅。
陆地生花安足怪，而今更有火中莲。
马上口占
张瓒（明代）

霭霭寒烟澹落晖，几行官柳绿成围。长安春色浑无赖，鶗鴂声声唤客归。
去妇怨
戴叔伦（唐代）

出户不敢啼，风悲日凄凄。心知恩义绝，谁忍分明别。

下坂车恩恩，畏逢乡里亲。空持床前幔，却寄家中人。

忽辞王吉去，为是秋胡死。若比今日情，烦冤不相似。
句
殷文圭（唐代）

龙舒太守人中杰，风韵堂中心似月。（《方舆胜览》）

众口似光夸汉将，筑头勋业佐淮王。（《贺池阳太守正命》，

《唐诗纪事》）
巧石歌
张弼（明代）

麻姑夜谒西王母，沈醉归来鸾髻亸。道人飞剑蹑罡风，斫得髻稍云一朵。

婀娜玲珑似掌高，玉山春晴烟雾消。置我笔山砚池侧，小斋清绝无虚嚣。

从知此石还胜髻，世间高髻多为妖。呜呼汉宫唐殿兰膏馥，玉环飞燕终遗毒。

不如对此书快读，起来普作天下苍生福。
司庾会稽道中答衢民綵帜送行
袁说友（宋代）

征车何事不容征，綵旆歌谣塞路津。徒以平生多拙政，偶于岁晚得衢民。

我方州县惭尸禄，汝向闾阎切爱身。料得去思均彼此，一诗聊复慰邦人。
挽京口使君丰郎中十首
刘宰（宋代）

再向江淮把一麾，民情可但不能欺。
来时叔度嗟何暮，去日何公苦见思。
和洪帅燕新进士
林希逸（宋代）

涂抹年深满鬓星，招呼愧莫簉宾荣。龙门客趁新正宴，鹏路人看第一程。

七字如珠真好语，诸贤似玉要修名。樽前况有师模在，学得阳岩是德成。
绍兴二十八年祀圜丘 彻豆用《熙安》。
郊庙朝会歌辞（宋代）

燎芗既升，焫膋以洁。于豆于登，焄蒿有飶。紫幄熉黄，神其安悦。

将以庆成，薄言盍彻。
夜泛莲潭
黄文仪（清代）

月色随波涌，云阴落地流。水澄千里镜，天净十分秋。

鹓鹭飞芦渚，凫鹥立浪头。濯缨方自适，随意泛渔舟。
冷泉亭
陈允平（宋代）

西竺峰飞小朵来，闲僧曾共倚崔嵬。
寒惊玉匣光初泻，晓层冰壶冻未开。
云外有香丹桂落，洞中无月白猿哀。
当年洗耳人何在，拟勺清泠酹碧苔。
春日怀素闻
吴宗爱（清代）

别来愁绪起无端，窄袖轻衫怯晓寒。原上草薰春盎盎，心中人晓路漫漫。

疏风小圃宜莺粟，细雨新蔬采马兰。想忆无缘教缩地，芳华不共倚阑看。
忆梅曲和慈亲韵寄仲仪三妹
曾懿（清代）

霜满檐牙蟾魄冷，碧梧飘尽冻金井。角声吹断陇头云，惆怅江南芳意迥。

曾记閒庭春夜春，月温花暖人同影。一声长笛落纷纷，扫来葬向孤山顶。

而今芳信天涯远，人瘦如花花不管。几度巡檐几度思，醉吟击碎琉璃盏。

昨宵梦入罗浮里，香雾朦胧迷芳芷。溪南溪北尽是花，一片香魂飞不起。

翠羽啾啁窗月白，栩栩仙梦酣成蝶。残镫一点可怜红，魂黯黯兮情脉脉。
柳梢青（饯别蒋德施、粟子求诸公）
张孝祥（宋代）

重阳时节。满城风雨，更催行色。陇树寒轻，海山秋老，清愁如织。一杯莫惜留连，我亦是、天涯倦客。后夜相思，水长山远，东西南北。
题大庾岭北驿
宋之问（唐代）

阳月南飞雁，传闻至此回。
我行殊未已，何日复归来。
江静潮初落，林昏瘴不开。
明朝望乡处，应见陇头梅。
悼祭酒徐仁伯
方岳（宋代）

皇天老眼定何居，祸酷如公古亦稀。
酖毒不令猜叔子，药家谁实死颜畿。
人心纵险难清白，世变不磨真是非。
毕竟若为书史册，暮江倚徙泪沾衣。
亲耕藉田七首 其五 群官耕藉。
郊庙朝会歌辞（宋代）

畟畟良耜，我田既臧。土膏其动，春日载阳。执事有恪，于此中邦。

农夫之庆，栖亩馀粮。
登华顶峰
马珹（宋代）

游山须览胜，八百里天台。若不登华顶，浑如不到来。
得广州俸米供给麻券授家人
曾丰（宋代）

陶潜营五斗，王绩办三升。
醉饱曾无几，驱驰已不胜。
犹须糊汝口，未果枕吾肱。
有可供饥渴，休官岂不能。
白莲
释智圆（宋代）

栽种空池岁已赊，暑天开处异群花。
澄波照影疑秋鹭，静夜擎香混月华。
雪态自堪怜翡翠，玉苞终耻近蒹葭。
闲来倚槛看无厌，为似禅心本绝瑕。
和陶渊明杂诗（六首。以下《越游稿》）
戴良（元代）

朝耕谷口田，暮采陌上桑。
岁晚望有收，嗟哉成秕糠。
白头去逐食，所谋惟稻粱。
嗷嗷天海际，何异雁随阳。
昨宵得奇梦，可喜复可伤。
为言东海上，却粒有其方。
早晚西王母，酌以瑶池觞。
杂咏一百首·杨修
刘克庄（宋代）

老贼有肝鬲，多为德祖窥。
谁令预筹事，更与共观碑。
九日独酌三首 其三
苏辙（宋代）

平昔交游今几人，后生谁复款吾门。茅檐适性轻华屋，黍酒忘形敌上樽。

东圃旋移花百本，西轩恨斫竹千根。舍南赖有凌云柏，父老经过说二孙。
句
尹穑（宋代）

草黄眠失犊，石白动知鸥。
梦庵
释绍昙（宋代）

肱枕萝窗饱黑甜，华胥游遍鹤蹁跹。
不思议境全机路，何待逢人竖起拳。
句
宋贶（宋代）

鳌分双岛江心寺，鷁散连樯海面舟。
登后湖（一作登凌湖亭）伤春怀京师故旧
独孤及（唐代）

昨日看摇落，惊秋方怨咨。几经开口笑，复及看花时。

世事空名束，生涯素发知。山山春草满，何处不相思。
病起言怀
孟郊（唐代）

强行寻溪水，洗却残病姿。花景晼晚尽，麦风清泠吹。

交道贱来见，世情贫去知。高闲思楚逸，澹泊厌齐儿。

终伴碧山侣，结言青桂枝。
无题二首·其一
秦观（宋代）

君子有常度，所遭能自如。
不与死生变，岂为忧患渝。
西伯囚演易，马迁罪成书。
性刚趣和乐，浅浅非丈夫。
忆雍都一首
苏籀（宋代）

秦汉西都谁复加，茂陵赋笔大非夸。
西瞻周道平如砥，南揖秦非翠削瓜。
雷尾凤鬃蹄逸健，蝟髯黧面手高叉。
兵微将乏初无奈，贼破功成近可嘉。
飘泊荆吴最萧瑟，厌闻胡汉更纷挐。
娱宾北榭忘忧酒，侍燕西川没骨花。
纵被莼羹当羊酪，未谙舻舫忆骊騧。
观南郊回仗
佚名（唐代）

传警千门寂，南效彩仗回。但惊龙再见，谁识日双开。

德泽施云雨，恩光变烬灰。阅兵貔武振，听乐凤凰来。

候刻移宸辇，尊时集观台。多惭远臣贱，不得礼容陪。
百果嘲樱桃
李商隐（唐代）

珠实虽先熟，琼莩纵早开。流莺犹故在，争得讳含来。
庭际新移松竹
齐己（唐代）

三茎瘦竹两株松，瑟瑟翛翛韵且同。抱节乍离新涧雪，

盘根远别旧林风。岁寒相倚无尘地，荫影分明有月中。

更待阳和信催促，碧梢青杪看凌空。
楚王
张耒（宋代）

十二巫山耸翠峦，楚王宫殿玉漓岏。
定知为雨为云处，不似当初梦里看。
题馀姚叶敬常州判海堤卷
丁鹤年（元代）

阴霓夜吼风雨急，坤维震荡玄冥立。桑田变海人为鱼，叶侯诉冥冥为泣。

侯奉冥罚诛妖霓，下平水土安群黎。嶙峋老骨不肯朽，化作姚江捍海堤。

海堤蜿蜒如削壁，横截狂澜三万尺。堤内耕桑堤外渔，民物欣欣始生息。

潮头月落啼早鸦，柴门半启临沤沙。柳根白舫卖鱼市，花底青帘沽酒家。

花柳村村各安堵，世变侯仙倏成古。侯虽已矣遗爱存，时听丛祠咽箫鼓。

人生何必九鼎荣，庙食贵有千载名。君不闻一杯河水决瓠子，沈马亲勤汉皇祀。

又不闻一带江波泛蜀都，刻犀厌胜秦人愚。江平河塞世犹骇，何况堂堂障沧海。

论功不啻济川才，砥柱东南千万载。呜呼只今四海俱横流，平地风波沉九州。

苍生引领望援溺，州县有官非叶侯，禦灾谁复忧民忧！
和李曼修孺户曹
冯山（宋代）

青云回首即红尘，且向卑官事隐沦。衮衮泥途方索足，区区天地不容身。

前头功业安知命，满腹文章未称贫。深愧相知空握手，羽书边上辍嘉宾。
落第后寄江南亲友
项斯（唐代）

古巷槐阴合，愁多昼掩扉。独存过江马，强拂看花衣。

送客心先醉，寻僧夜不归。龙钟易惆怅，莫遣寄书稀。
南亭晓坐因以示璩
权德舆（唐代）

隐几日无事，风交松桂枝。园庐含晓霁，草木发华姿。

迹似南山隐，官从小宰移。万殊同野马，方寸即灵龟。

弱质常多病，流年近始衰。图书传授处，家有一男儿。
赠查仲文
项安世（宋代）

诸老更推挽，先生定别留。
孰知庐阜趣，战胜汉廷游。
直自全高隐，宁当退急流。
典刑能辈在，馀润觅东邱。
张志和渔父图
郑思肖（宋代）

苕霅春深花满溪，一钩翻动碧琉璃。蓑衣箬笠尽有意，不到斜风细雨知。
夏日山居 其六
释道潜（宋代）

阴洞石床初扫，谁来共饭胡麻。鸟道新疏碧注，为君沉李浮瓜。
秋日偶过西山
德宣（清代）

几日酒樽满，不知秋已深。出门随雁影，巉壁气萧森。

远水明孤棹，寒烟接断林。忽惊霜际月，樵径散微阴。
题王丘长史宅
朱庆馀（唐代）

更无人吏在门前，不似居官似学仙。药气暗侵朝服上，

花阴晚到簿书边。玉琴闲把看山坐，筒簟长铺与客眠。

时见街中骑瘦马，低头只是为诗篇。
送程给事过越不及口占以寄
赵抃（宋代）

立马江头一黯销，晓光浮动十分潮。西陵送目仙舟去，铙鼓旌麾迤逦遥。
过玄武湖
储巏（明代）

北山飞翠凝吾杯，舟人举棹相徘徊。城隅捩舵踏冰入，船底轧轧闻春雷。

霜风吹衣衣欲裂，湖天泱漭疑飞雪。司空劝饮夕郎酬，始觉微酣生颊热。

中流咫尺冰尽开，沙禽水鸟忘惊猜。新洲昨夜梅花发，暗香偏逐诗人来。

湖波为带城为被，册府图书真得地。堪笑前朝建此都，只将山水供游戏。

钟山龙蟠几百里，下有龙宫藏剑履。山中老树尽成龙，夜夜飞来饮湖水。

湖波直与银河通，背城一𣲖垂晴虹。柏梯高寒石梁迥，十洲三岛神仙宫。

长堤隐隐湖心路，堤上行人日来去。春风杨柳夏芙蕖，换尽年华颜色故。

世间万事如云烟，湖光山渌只依然。不及湖中鱼与乌，涵泳恩波今百年。
铜山寺口初见梅花书寄何则颜二首
戴表元（宋代）

沙疏石瘦水涓涓，折得梅花费两年。
更与何人说潇洒，香中行坐水中眠。
澎湖文石歌
卢若腾（明代）

茫茫元气虚空鼓，长波汗漫蛟龙舞。忽然蓬莱失左股，幻结澎湖护仙府。

秀灵磅礡孕扶舆，沧桑阅历成今古。遂有宝气摩青苍，知是奎星堕沙渚。

雷电追取敕神丁，冰霜雕锼运鬼斧。合则成璧分如圭，圆成应规方就矩。

藓斑隐跃渍璘璘，螺文屈曲旋楚楚。或如端溪鸲鹆眼，或如炎州翡翠羽。

苍然古色露精坚，秀绝清姿工媚妩。几案有时烟云供，光怪犹作蛟龙吐。

底用珊瑚采铁网，那复夜光誇悬圃。我来海外搜奇材，谁料眼中尽尘土。

尘土尘土何足数，此石莫共匣剑处。惟恐神物不自主，夜半飞腾作风雨。
陌上桑曲
唐庚（宋代）

萧疏陌上桑，寂寞采桑女。蚕老叶转稀，罗敷泪如雨。

敛袂蹙双蛾，秦筝一曲歌。慇勤谢郎意，其如义命何。
水调歌头·冻雨洗烦浊
魏了翁（宋代）

冻雨洗烦浊，烈日霁威光。逸人去作太守，旗志倍精芒。莎外马蹄香湿，柳下旟阴晨润，景气踏苍苍。夹道气成雾，我独犯颜行。对颜行，斟尾酒，点头网。请君釂此，更伴顷刻笑谭香。为问锦屏富贵，孰与熙宁谏议，千古蔚仪章。世道正颓靡，此意傥毋忘。
西斋冬夕
孔平仲（宋代）

平生疏野得江湖，岁暮西斋拥一炉。雨滴空阶如自语，风吹长木更相呼。

世间宠辱收棋局，楼上光阴入酒壶。近日睡时全少梦，攀缘狂想自知无。
交趾回送安成谢礼献
解缙（明代）

几度扁舟往复还，野情只是爱家山。冲寒凛冽逾西徼，触热炎家出百蛮。

暂对雁行倾别酒，又随鹓序簉朝班。天书定许归来早，洞里相寻亦解颜。
赠雷僧
晁说之（宋代）

蓬头冰齿独徘徊，五百年前人姓雷。
为部罗川何处好，笑言京洛总看来。
到罗浮始识秧马
唐庚（宋代）

拟向明时受一廛，著鞭尝恐老农先。行藏已问吾家举，从此驰君四十年。
【商调】河西后庭花
王元鼎（元代）

此曲之作，有自来矣。昔胡元大都妓女名莘文秀者，美姿色，与学士王元鼎有姻，亦与阿鲁相契。异期阿与莘仵坐，谈及风情之任。阿曰："闻尔与王元鼎恩甚笃，以予方之，孰最？"莘含笑不语，阿强之再四。莘曰："以调和鼎鼎，燮理阴阳，则学士不如丞相；论惜玉怜香，嘲风咏月，则丞相少次于学士。"哄然一笑而罢。元鼎闻之，故作此以嘲之。走将来涎涎瞪瞪冷眼儿困，杓杓答答热句儿浸。舍不的缠头锦，心疼的买笑金，要你消任。鸳帏珊枕，凤凰杯悲翠衾。低低唱浅浅斟，休逞波李翰林。
【幺篇】支楞弦断了绿绮琴，王吉玎掂折了碧玉簪，嗨，堕落了题桥志；吁，阑珊了解佩心。走将来笑吟吟，妆呆妆婪，硬厮挣软厮禁。泥中刺绵里针，黑头虫黄口岑鸟。
【凤鸾吟】自古到今，恩多须怨深。你说的牙疼誓，不害碜！有酒时唫，有饭时啃，你来我跟前委实图甚？小的每声价儿亻些，身材儿婪，请先生别觅个知音。
【柳叶儿】走将来乜斜头撒唚，不熨贴性儿希林，软处捏硬处掐甜处渗。休忒恁，莫沉吟，休辜负了柳影花阴。
【大石调】雁传书
春归后，柳丝难挽别离情。一片花飞减却春，对东风无语销魂。伤情，花飞泪落堕红雨，苍苔上海棠堆径。愁无尽，怕的是梨花庭院，风雨黄昏。
【明妃曲】愁闻，是谁家风前笛韵？梅花吹落江城。难禁，吹出了断肠声，到惹得月愁人病。鹃啼春思月中魂，花迷蝶梦窗前影。恹恹病，这相思能终得几个黄昏。
【秋海棠】谁似你辜恩？谁似我痴心？负心的上有神明，到如今参不透薄情心性。好姻缘整日重盟，恶姻缘番成画饼。多愁闷，消磨了白昼，顿送黄昏。
【比目鱼】数归期，掏得指头疼；盼归期，望断越山云。泪珠，泪珠滴尽湘江满，只落得暗里自沉吟。从今，再不去梦里搜寻，再不去愁中加病，再不去挂肚牵心。泪痕销夜烛，军被拥鸡声。捱过了几番寂寞．几度黄昏。
【余文】从今打破风流阵，一句句从头自忖。一任他朝朝暮暮，白昼黄昏。
题承诏亭
胡宿（宋代）

开径临江有旧居，野亭于此狎禽鱼。八才素擅高阳里，五返曾迂使者车。

圯上早传黄石略，隆中难恋武侯庐。主人今醉葡萄酒，篱下秋风菊自疏。
颂古九首 其六
释思岳（宋代）

一句举扬宗旨事，法堂上草亦须荒。回头却说人间话，大地山河常放光。

光未明，无有佛，三条椽下好商量。岑大虫，岑大虫，澧州水，朗州峰。
蝶恋花（四首）
庄棫（清代）

城上斜阳依碧树。
门外斑骓，见了还相顾。
玉勒珠鞭何处住？
回了不觉天将暮。
风里馀花都散去。
不省分开，何日能重遇？
凝睇窥君君莫误，几多心事从君诉。

百丈游丝牵别院。
行到门前，忽见韦郎面。
欲待回身钗乍颤，近前却喜无人见。
握手匆匆难久恋。
还怕人知，但弄团团扇。
强得分开心暗战，归时莫把朱颜变。

绿树阴阴晴昼午。
过了残春，红萼谁为主？
宛转花旖勤拥护，帘前错唤金鹦鹉。
回首行云迷洞户。
不道今朝，还比前朝苦。
百草千花羞看取，相思只有侬和汝。

残梦初回新睡足。
忽被东风，吹上横江曲。
寄语归期休暗卜，归来梦亦难重续。
隐约遥峰窗外绿。
不许临行，私语频相属。
过眼芳华真太促，从今望断横波目。
至灵隐寺山门遍设茶肆无复旧时面目矣
陈曾寿（清代）

记与微明初到此，钟流一杵洗心尘。竟看绝境成嚣市，谁信禅天坐恨人。

螺髻峰攒愁外影，龙鳞树拥赦馀身。山门何日湔除净，欲决灵泉涌玉津。
和杨公济钱塘西湖百题 其四十九 西庵
郭祥正（宋代）

释子能儒言，迥出惠远上。庵中阅遗编，光焰高万丈。
次韵江陵曹令祈雨
项安世（宋代）

吾尝言封侯万里不直钱，不如洛阳负郭二顷田。

清风午枕睡初熟，明月一瓯吾自煎。门前䆉稏新酒熟，丈夫肯受儿女怜。

非不知鸣钟与鼎食，雨蓑风笠性所便。有如北人事鞍马，不信世间乃有万斛之楼船。

老农对我忽三叹，此事乐矣今无年。忍饥死待一啜菽，又见赤日悬青天。

高田尺寸破龟兆，下田杪忽生针毡。𩖡风抒水乾七泽，火云炽空炮百川。

掘残草实到黄壤，踏尽藕根倾碧圆。得钱买饭不及夕，岂复一饱期安眠。

田家活计遽如许，苦语一听双潸然。天河谁能挽壮士，甘露更忍谈高禅。

纷纷官吏走香火，往往聚落无炊烟。云雷虚无空霹雳，老稚失喜真狂颠。

欲赓噫嘻颂祈谷，安得好语来愁边。我诗穷悴不足录，晴日叫号如饥鸢。
历代诗 其十八 唐
杨简（宋代）

唐祖是李渊，太宗高则天。中宗曾见废，睿宗传与玄。

肃代德顺宪，穆敬文武宣。懿僖及昭哀，二十一君传。

二百九十四，朱梁称元年。
有怀
刘子翚（宋代）

溪石磊磊出，溪光失溶溶。
呼童理新堰，小驻万折东。
素杙竞骈立，苍皮堆已重。
谁裁一道天，忽堕顾视中。
远渌送凫鹜，余兹上杉松。
微波且勿摇，照我澹有容。
炎曦为变色，爽气排高空。
怀哉所亲爱，此适未遽同。
徜徉孰为伴，惟有溪头风。
时来翻素书，颇似惊我慵。
骚骚复策策，涉猎味正浓。
久而寂无声，无乃意逢融。
却泛碧沧浪，鳞鳞散遗踪。
我亦隐几酣，那能辨雌雄。
忆江南 其七
沈宜修（明代）

湖上云，流影日氤氲。天上千重成蜃市，人间五彩作回文。

徐起合还分。

浮远盖，玉叶散晴曛。仙女瑶台衣作想，楚王巫峡梦曾闻。

郁郁更纷纷。
访道士
裴说（唐代）

高冈微雨后，木脱草堂新。惟有疏慵者，来看淡薄人。

竹牙生碍路，松子落敲巾。粗得玄中趣，当期宿话频。
丑奴儿
王仲甫（宋代）

牡丹不好长春好，有个因依。一两枝儿。但是风光总属伊。当初两为嫦娥种，月正明时。教恁芳菲。伴著团圆十二回。
天香（寿朱尚书）
洪咨夔（宋代）

云母屏开，博山炉熨，人间南极星现。酥篆千秋，灯图百子，酒浪花光照面。堂深戏彩，任父老、儿童争劝。耆艾相将潞国，精明恰如清献。

春风飘香合殿。仗云齐、漏迟宫箭。正好簪荷入侍，帕柑传宴。日月华虫茜绚。便与试、胸中五纹线。寿域长开，洪钧长转。
虞美人·好风微揭帘旌起
孙光宪（五代）

好风微揭帘旌起，金翼鸾相倚。翠檐愁听乳禽声，此时春态暗关情，独难平。
画堂流水空相翳，一穗香摇曳。教人无处寄相思，落花芳草过前期，没人知。
早莺
齐己（唐代）

何处经年閟好音，暖风催出啭乔林。羽毛新刷陶潜菊，

喉舌初调叔夜琴。藏雨并栖红杏密，避人双入绿杨深。

晓来枝上千般语，应共桃花说旧心。
樱桃花
方回（元代）

浅浅花开料峭风，苦无娇色画难工。
十分不肯精神露，留与他时著子红。
道情十首 其三
郑燮（清代）

老头陀，古庙中，自烧香，自打钟，兔葵燕麦闲斋供。

山门破落无关锁，斜日苍黄有乱松。秋星闪烁颓垣缝，黑漆漆、蒲团打坐，夜烧茶、炉火通红。
子与自芦台量移瑞州 其一
李攀龙（明代）

题坐高名汉署来，鱼盐小吏混芦台。谁怜汝海分符客，自是南皮作赋才。

老骥霜蹄千里动，佩刀寒色九河开。量移休道非知遇，难得君恩一日回。
建炎己酉十二月五日避乱鸽湖山十绝句 其六
王庭圭（宋代）

洞里花开透碧霄，溪横三绕赤栏桥。他年桥断人迷路，咫尺山源万里遥。
减字木兰花
汤莱（清代）

图书秘府。丹黄姓字成文谱。月旦攸归。引领春风到竹扉。

郢歌旦首。可许巴人幸列否。逸兴全消。翻愧新诗度玉箫。
东湖
李观（唐代）

万象城东雅入诗，半湖云霭捲残晖。老龙惜雨慵离蛰，迷鹭逢人惯不飞。

岸僻自宜安钓石，水清谁碍濯尘衣。使君公退便游此，却恐吾皇急诏归。
剿禦会匪劳绩，加盐运使衔。恩重功微，诗以志愧
林占梅（清代）

报国无才意却虔，头衔此日戴青天。枕戈未遂澄清愿，拜命真惭鲁仲连。
寄孙洛阳格（一作寄洛阳孙明府）
张籍（唐代）

久持刑宪声名远，好是中朝正直臣。赤县上来应足事，

青山老直未离身。常思从省连归马，乍觉同班少旧人。

遥爱南桥秋日晚，雨边杨柳映天津。
过故庄有感
安高发（清代）

胶鬲岩前地，星棋列水庄。名花闲永昼，芳草带斜阳。

飞阁留题古，华筵韵味长。何时复兹胜，瞻眺意茫茫。
凤栖梧 潜阳元日
王灏（清代）

柏酒俄惊新令节。客舍迢遥，望玉京双阙。红旭才临宫漏澈。

早玉逗处琼楼雪。

咫尺云山千万叠。目断长安，难把雄心灭。欲寄塞鸿鸿影绝。

空庭依旧霜天月。
挽东莱二首
康文虎（宋代）

国尚有人悲此老，天其丧我泣吾曹。
平生心事知谁与，怅望今人论太高，
便谷卑心随故步，岂期中路丧连鳌。
先生已死吾何望，举眼犹知有凤毛。
和原父扬州六题 其五 昆丘台
欧阳修（宋代）

访古高台半已倾，春郊谁从綵旗行。喜闻车马人同乐，惯听笙歌鸟不惊。
县中恼饮席
李商隐（唐代）

晚醉题诗赠物华，罢吟还醉忘归家。

若无江氏五色笔，争奈河阳一县花。
分题得垂丝槐
唐之淳（明代）

叶如江上柳枝长，花比岩前桂子黄。自笑不随秋试去，却骑戎马入关忙。
和黄鲁直游百花洲盘礴范文正公祠下以生存华屋处零落归山丘为韵赋十诗 其四
夏倪（宋代）

朴蔌复朴蔌，何以栋我屋。风雨莫轻摇，南山无老木。
杨蟾川铁佛普度会
施枢（宋代）

重阴九垒几曾开，广布阴功亦异哉。
八景定中朝十极，五云深异步三台。
烟腾绿字鸾初下，月照黄坛鹤未来。
去地一珠如黍米，天人竞凑郁罗台。
哭彦规 其六
徐积（宋代）

我诵千涛喷雪诗，急提笔去写僧扉。碧芦阴处评文坐，黄菊花时载酒随。

老丈为儿亲送药，衰翁赖子少呼医。最是秦中葬枯骨，不须铭墓只镌肌。
谒范参政并赴袁起岩，郡会坐中炽炭周围，遂
杨万里（宋代）

後炭前炉便是窑，饶君是铁也教销。
不须泉下火山狱，新制人间法外条。
今日晴明殊可喜，病夫意绪自无聊。
看来只欠刀圭药，脚蹈层冰雪没腰。
糖多令
陈允平（宋代）

何处是秋风。月明霜露中。算凄凉、未到梧桐。曾向垂虹桥上看，有几树、水边枫。
客路怕相逢。酒浓愁更浓。数归期、犹是秋冬。欲寄相思无好句，聊折赠、雁来红。
贺田溪张公迁居
罗从彦（宋代）

华构经营占地灵，浓岚环合数峰青。苟完公子方成室，趋训儿孙已过庭。

岂止一时誇壮丽，定知百世享安宁。顾惟善颂非张老，祇贡汤盘往日铭。
閒吟
姜特立（宋代）

千首诗轻万户侯，富如猗顿亦何求。
六义中间有至乐，不须苦作楚人骚。
象山
唐皋（明代）

象山巍巍高万仞，元气独钟天地正。下盘厚土上摩空，翠壁丹地相掩映。

长松古柏森且稠，琪花瑶草无春秋。层峦列嶂走云气，壮观东南百二州。

行人翘首劳双目，纵有丹梯敢轻蹴。除是神仙有羽翰，飞上山巅看海旭。

谷中流泉清不污，其中乃是蛟龙都。龙兮一出作霖雨，遂令四海无焦枯。

衡岳相望仅为伍，始信东山能小鲁。矻然一柱擎苍天，天下仰瞻今又古。
送陈辑都曹致仕还乡
郭祥正（宋代）

赋笔惊场屋，高才叹陆沈。宦游今日尽，野兴暮年深。

黄菊看看秀，青云处处阴。君怀能亢爽，吾意亦侵寻。
送王震给事知蔡州
苏辙（宋代）

朝廷入忘返，冠盖如云屯。
贤哉贵公子，独以民社言。
西台出命书，落笔波涛翻。
东台典封驳，坐惜日月奔。
试剧得上蔡，高卧强东藩。
早岁独多麦，时雨如倾盆。
铃轩省鞭潏，幕府多壶樽。
逡巡文字乐，斥去簿领烦。
赐环行当至，坐席恐未温。
三槐日成阴，富贵属曾孙。
寄吴正仲却蒙马行之都官梅圣俞太博和寄依韵
王安石（宋代）

山水玄晖去後空，骚人还向此间穷。
小诗聊与论孤愤，大句安知辱两雄。
秦甲久愁荆剑利，赵兵今窘汉旗红。
背城不敢收余烬，马首翩翩只欲东。
郑松窗
傅梦得（宋代）

相逢交未深，一笑便生春。
松作四时友，窗无半点尘。
诗囊为活计，廛隐着吟身。
似此知音者，江湖能几人。
别费检正二首
李流谦（宋代）

香案前头自乞归，归心选逐雁西飞。
岂关松菊吾身重，偶托莼西此意微。
行乐不妨千骑拥，照人何必万钉围。
儿曹怅惜先生笑，付与醇醪定是非。
过长峰迳遇雨，遣闷十绝句
杨万里（宋代）

一眼空山空复空，欹芦倒荻雨和风。
却缘小队旌旗过，教得青枫学著红。
连日晓行就车拥衾不得卧
汪梦斗（宋代）

处处风吹碧草生，流星时渡绛河明。上车却欲补残睡，无数树阴啼乱莺。
观化十五首
黄庭坚（宋代）

生涯萧洒似吾庐，人在青山远近居。
泉响风摇苍玉佩，月高云插水晶梳。
黄都干挽诗
韩淲（宋代）

叹息凋零旧，江城北客稀。宦涂谁衮衮，里社独依依。

曾决文闱胜，才从将幕归。清霜吹夹路，老涕亦须挥。
祈雨有感
史俊卿（宋代）

亢旱田禾槁，心香祷列仙。沛来三寸雨，感动九重天。

却扇清无暑，挥锄庆有年。神功归大造，志喜在吟篇。
颂证道歌·证道歌
释印肃（宋代）

众生薄福难调制，度日争名□觅利。
千万之中没一人，且道乘谁光出世。
赠李观
孟郊（唐代）

谁言形影亲，灯灭影去身。
谁言鱼水欢，水竭鱼枯鳞。
昔为同恨鱼，今为独笑人。
舍予在泥辙，飘迹上云津。
卧木易成蠹，弃花难再春。
何言对芳景，愁望极萧晨。
埋剑谁识气，匣弦日生尘。
愿君语高风，为余问苍旻。
句
释晓莹（宋代）

栏干聊小凭，取次缀诗篇。
送辰长老住横山寺
郑嘉（明代）

紫檀烟凝鹤回翔，清磬泠泠出上方。
岩畔异花熏讲席，涧边修上护禅房。
东林结社莲初种，南岳分春茗乍香。
三伏炎蒸应不到，绿萝风洒石龛凉。
荷塘翡翠
谢廷柱（明代）

荷塘生微风，暑气晚来退。是中颇幽趣，翡翠栖成对。
赠讷行人
陈允平（宋代）

诸方参请尽，秋晚别京畿。
乞食斋条饱。随缘百念微。
夜声鸣铁笛，寒色脆荷衣。
久学南山律，终身不敢违。
禅人并化主写真求赞
释正觉（宋代）

坐曲木床，握乌藤杖。
铸佛祖之楷模，活丛林之气像。
你莫来虎口撩须，谁更敢蛇头揩痒。
摸鱼儿（甲午送春）
刘辰翁（宋代）

又非他、今年晴少，海棠也恁空过。清赢欲与花同梦，不似蝶深深卧。春怜我。我又自、怜伊不见侬赓和。已无可奈。但愁满清漳，君归何处，无泪与君堕。

春去也，尚欲留春可可。问公一醉能颇。钟情剩有词千首，待写大招招些。休阿那。阿那看、荒荒得似江南麽。老夫婆娑。问篱下闲花，残红有在，容我更簪朵。
永叔内翰见访
梅尧臣（宋代）

内相能来顾，为郎乐有余。
儿童争拂榻，门巷劣容车。
掩扇知秋意，窥墙省旧书。
经年三枉驾，未与故人疏。
潮阳文山祠
游朴（明代）

熹光蚀尽虏尘飞，犹把空戈向日挥。二帝蒙尘仍蹈海，孤臣视死已如归。

睢阳远抱前朝恨，燕市长悲国事非。惟有丹心照千古，寒鸦古木共斜晖。
重游化城寺二首 其一
王守仁（明代）

爱山日日望山晴，忽到山中眼自明。鸟道渐非前度险，龙潭更比旧时清。

会心人远空遗洞，识面僧来不记名。莫谓中丞喜忘世，前途风浪苦难行。
蠹简
钱孟钿（清代）

欲悟神仙理，何辞笔舌残。消磨因久庋，辛苦在忘餐。

三绝编犹在，千回诵未完。便教成缺略，依旧误儒冠。
偈倾一百三十三首
释法薰（宋代）

高峰方丈，内外皆空。
垂钩四海，只钓狞龙。
郊居即事
贾岛（唐代）

住此园林久，其如未是家。叶书传野意，檐溜煮胡茶。

雨后逢行鹭，更深听远蛙。自然还往里，多是爱烟霞。
暮春江陵送马大卿公，恩命追赴阙下
杜甫（唐代）

自古求忠孝，名家信有之。吾贤富才术，此道未磷缁。

玉府标孤映，霜蹄去不疑。激扬音韵彻，籍甚众多推。

潘陆应同调，孙吴亦异时。北辰征事业，南纪赴恩私。

卿月升金掌，王春度玉墀。熏风行应律，湛露即歌诗。

天意高难问，人情老易悲。尊前江汉阔，后会且深期。
和陶诗 其三 荣木
李贤（原德）（明代）

嗟彼君子，所居无陋。卜邻伊何，人惟求旧。道充为贵，学足为富。

于焉内省，庶几无疚。
北京送孙曼叔屯田权三司开坼司
苏辙（宋代）

人生不愿才，才士困奔走。
君为大农属，求暇更能否。
自我游魏大，相识恨未久。
谁言但倾盖，信有胜白首。
清晨坐风观，落日语凉牖。
棋精动如律，弓健不论斗。
旁观我不能，晤语君见受。
秋风起沙漠，凄雨湿征袖。
送行欲汲汲，富贵恐君后。
将去聊迟迟，已远悲朋友。
道山亭记
曾巩（宋代）

闽，故隶周者也。至秦，开其地，列于中国，始并为闽中郡。自粤之太末，与吴之豫章，为其通路。其路在闽者，陆出则阸于两山之间，山相属无间断，累数驿乃一得平地，小为县，大为州，然其四顾亦山也。其途或逆坂如缘絙，或垂崖如一发，或侧径钩出于不测之溪上：皆石芒峭发，择然后可投步。负戴者虽其土人，犹侧足然后能进。非其土人，罕不踬也。其溪行，则水皆自高泻下，石错出其间，如林立，如士骑满野，千里下上，不见首尾。水行其隙间，或衡缩蟉糅，或逆走旁射，其状若蚓结，若虫镂，其旋若轮，其激若矢。舟溯沿者，投便利，失毫分，辄破溺。虽其土长川居之人，非生而习水事者，不敢以舟楫自任也。其水陆之险如此。汉尝处其众江淮之间而虚其地，盖以其陿多阻，岂虚也哉？

福州治侯官，于闽为土中，所谓闽中也。其地于闽为最平以广，四出之山皆远，而长江在其南，大海在其东，其城之内外皆涂，旁有沟，沟通潮汐，舟载者昼夜属于门庭。麓多桀木，而匠多良能，人以屋室巨丽相矜，虽下贫必丰其居，而佛、老子之徒，其宫又特盛。城之中三山，西曰闽山，东曰九仙山，北曰粤王山，三山者鼎趾立。其附山，盖佛、老子之宫以数十百，其瑰诡殊绝之状，盖已尽人力。

光禄卿、直昭文馆程公为是州，得闽山嵚崟之际，为亭于其处，其山川之胜，城邑之大，宫室之荣，不下簟席而尽于四瞩。程公以谓在江海之上，为登览之观，可比于道家所谓蓬莱、方丈、瀛州之山，故名之曰“道山之亭”。闽以险且远，故仕者常惮往，程公能因其地之善，以寓其耳目之乐，非独忘其远且险，又将抗其思于埃壒之外，其志壮哉！

程公于是州以治行闻，既新其城，又新其学，而其余功又及于此。盖其岁满就更广州，拜谏议大夫，又拜给事中、集贤殿修撰，今为越州，字公辟，名师孟云。
水调歌头
张伯寿（宋代）

天地有英气，盘结在名山。储精孕秀，诞生豪杰向人间。早拾巍科甲第，归作日边仙客，眷注不容间。讲道桥门暇，戏作采衣欢。

振斯文，回巨浸，遏狂澜。玉阶三尺，好护经济侍天颜。把取升平事业，趁取河清桃熟，十载付金銮。草却登封检，双鬓未曾斑。
寄题商华叔心远堂用卷中韵
范成大（宋代）

示我新诗卷，知君遁俗情。安流视巫峡，灰劫笑昆明。

徽外夜弦语，瓮头春蚁生。蓝桥即仙窟，何况有云英。
留题灵岩
何约（宋代）

天下名蓝称四绝，灵岩雄与岱山连。
古渊堂上凭栏处，似在栖岩太华边。
柳梢青
杨无咎（宋代）

暴雨生凉。做成好梦，飞到伊行。几叶芭蕉，数竿修竹，人在南窗。

傍人笑我恓惶。算除是、铁心石肠。一自别来，百般宜处，都入思量。
暂使下都夜发新林至京邑赠西
谢朓（南北朝）

大江流日夜，客心悲未央。
徒念关山近，终知返路长。
秋河曙耿耿，寒渚夜苍苍。
引领见京室，宫雉正相望。
金波丽鳷鹊，玉绳低建章。
驱车鼎门外，思见昭丘阳。
驰晖不可接，何况隔两乡。
风云有鸟路，江汉限无梁。
常恐鹰隼击，时菊委严霜。
寄言罻罗者，寥廓已高翔。
玉山久旱七月一日雨作望者云从常山来时赵吏
赵蕃（宋代）

父老争迎旧使君，使君何以为吾民。
要须一举为霖手，快泻天瓢洗旱尘。
台城路·白狼河北秋偏早
纳兰性德（清代）

白狼河北秋偏早，星桥又迎河鼓。清漏频移，微云欲湿，正是金鼓玉露。两眉愁聚。待归踏榆花，那时才诉。只恐重逢，明明相视更无语。
人间别离无数，向瓜果筵前，碧天凝伫，连理千花，相思一叶，毕竟随鼓何处。羁栖良苦，算未抵空房，冷香啼曙。今夜天孙，笑人愁似许。
资中八首 其四
范祖禹（宋代）

五月江流万贾船，迅如飞电擘群山。荆云峡雨须臾过，白帝江陵朝暮间。
白日不照物
王安石（宋代）

白日不照物，浮云在寥廓。
风涛吹黄昏，屋瓦更纷泊。
行观蔡河上，负土私力弱。
隋堤散万家，乱若春蚕箔。
仍闻决数道，且用宽城郭。
妇子夜号呼，西南漫为壑。
原道歌
李道纯（元代）

玄流若也透玄关，蹑景登真果不难。只是星儿孔窍子，迷人如隔万重山。

世间纵有金丹客，太半泥文并着物。虽然苦志教门中，却似痴猫守空窟。

或将金石为丹母，或云口鼻为玄牝。或云心肾为坎离，或云精血为奇偶。

劳形苦体费精神，妙本支离道不伸。直待灵源都丧尽，尚犹执着不回身。

人人自有长生药，道法法人人不肖。浮华乱目孰回光，薄雾牵情谁返照？

我观颍川野云翁，奇哉道释俱贯通。玉锁金枷齐解脱，急流勇退慕玄风。

我今得见知音友，故把天机都泄漏。坎水中间一点金，急须取向离中辏。

一句道心话与贤，从今不必乱钻研。九夏但观龙取水，明明天意露真诠。

会得此机知采药，地雷震处鼓橐籥。霎时云雨大滂沱，万气咸臻真快乐。

水中取得玉蟾蜍，送入悬胎鼎内储。进火退符功力到，无中生有结玄珠。

获得玄珠未是妙，调神温养犹深奥。铅要走而汞要飞，水怕寒兮火怕燥。

火周须要识持盈，静定三元大宝成。迸破顶门神蜕也，与君同步谒三清。
读谢灵运诗
白居易（唐代）

吾闻达士道，穷通顺冥数。通乃朝廷来，穷即江湖去。

谢公才廓落，与世不相遇。壮志郁不用，须有所泄处。

泄为山水诗，逸韵谐奇趣。大必笼天海，细不遗草树。

岂惟玩景物，亦欲摅心素。往往即事中，未能忘兴谕。

因知康乐作，不独在章句。
入道诗十九首
王庆升（宋代）

金丹至药匪寻常，幸藉西华泄此方。
天上有之无计得，积功须及许旌阳。
犬鸡
陆游（宋代）

小犬一何警，日夜吠篱落。
老鸡则不然，平旦方喔喔。
勤惰各其性，於我何厚薄？糠粞一施之，且复慰寂寞。
溢首座请赞
释大观（宋代）

{左毛右畏}{左毛右畏}{左毛右崔}{左毛右崔}，顒顒昂昂。
强出人前，果见乖张。
直如劈竹而人罕知其曲，圆如走丸而吾常用其方。
闻说我宗甚奇特，当甚多年苕帚椿。
明修栈道，暗渡陈仓。
出语全无碑记，考贼不用证贜。
敢滥称花木瓜直下儿孙，真所谓米尽到糠。
个样嘴脸非似人恶，吾亦自恶，
那堪形之丹青，悬之高堂。
第一分付断云，付与丙丁收藏。
覆水自来收不得，从教四海沸如汤。
赠博士承议
张商英（宋代）

南归迁客气平和，磊落胸中所得多。白日过从唯陆谞，清宵梦想适维摩。

裴徊未忍捐鸡肋，寂寞犹能顾雀罗。好与乡人敦薄俗，莫因哺啜负岷峨。
杂述
林泳（宋代）

仙掌承来求大药，法身赎得费千金。
两宗曾误国家事，百世谁明佛老心。